Ir-Regolament tal-Kummissjoni (KE) Nru 500/2001
ta' l-14 ta' Marzu 2001
li tniżżel regoli dettaljati għall-applikazzjoni tar-Regolament tal-Kunsill (KEE) Nru 2847/93 dwar is-sorveljanza tal-qbid meħuda mid-dgħajjes tas-sajd tal-Komunità f'ibħra ta' pajjiżi terzi u fl-ibħra miftuħa
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabilixxi l-Komunità Ewropea,
Wara li kkunsidraw ir-Regolament tal-Kunsill (KE) Nru 2847/93 tat-12 ta' Ottubru 1993 li jistabbilixxi sistema ta' kontroll applikabbli għall-politika tas-sajd komuni [1], kif l-aħħar emendat bir-Regolament (KE) Nru 2846/98 [2], u b'mod partikolari l-Artikolu 18(4) tiegħu,
Billi:
(1) L-Istati Membri hum meħtieġa, taħt l-Artikolu 18(1) tar-Regolament (KEE) Nru 2847/93, li javżaw lill-Kummissjoni bi trasmissjoni bil-kompjuter tal-kwantitajiet ta' kull stokk meħud mid-dgħajjes li jtajru l-bandiera tagħhom fl-ibħra suġġetti għas-sovranita' jew ġurisdizzjoni ta' pajjiżi terzi u fl-ibħra għoljin u ta' l-informazzjoni kollha riċevuta skond l-Artikolu 17(2) tiegħu.
(2) Id-dettalji ta' l-informazzjoni li għandha titwassal, l-intervalli li bihom għandha titwassal u l-forma li għandha tintuża sabiex jintbagħtu r-rapporti in kwestjoni għandhom ikunu speċifikati.
(3) Il-miżuri provvduti f'dan ir-Regolament huma bi qbil ma' l-opinjoni tal-Kumitat tat-Tmexxija tas-Sajd u l-Akwakultura,
ADOTTAT DAN IR-REGOLAMENT:
Artikolu 1
1. Kull Stat Membru javża lill-Kummissjoni permezz ta' trasmissjoni bil-kompjuter, qabel l-aħħar ta' l-ewwel xahar ta' kull kwart tas-sena, bil-kwantitajiet ta' kull stokk li mhux suġġett għat-TACs jew il-kwoti meħuda mid-dgħajjes tas-sajd li jtajru l-bandiera tagħhom li joperaw f'ibħra suġġetti għas-sovranita' jew il-ġurisdizzjoni ta' pajjiżi terzi u mill-ibħra miftuħa u:
- żbarkaw direttament fit-territorju tagħhom matul il-kwart tas-sena ta' qabel,
- żbarkaw direttament f'pajjiżi terzi matul il-kwart tas-sena ta' qabel,
- trasbordaw lil bastimenti ta' pajjiżi terzi matul il-kwart tas-sena ta' qabel.
2. Kull Stat Membru javża lill-Kummissjoni permezz ta' trasmissjoni bil-kompjuter, qabel l-aħħar ta' l-ewwel xahar ta' kull kwart tas-sena, bil-kwantitajiet meħuda mill-bastimenti tas-sajd li jtajru l-bandiera ta' Stat Membru ieħor f'ibħra suġġetti għas-sovranita' jew il-ġurisdizzjoni ta' terzi pajjiżi u mill-ibħra miftuħa u tellgħu l-art fit-territorju tagħhom matul il-kwart tas-sena ta' qabel.
3. Fejn Stat Membru jibgħat ir-rapporti tal-qbid imsemmija fil-paragrafi 1 u 2, jagħmel dan fil-forma murija fl-Anness.
Artikolu 2
Dan ir-Regolament għandu jidħol fis-seħħ fis-seba' jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-14 ta' Marzu 2001.